DEĊIŻJONI TAL-KUMMISSJONI
tas-27 ta’ Settembru 2007
li temenda d-Deċiżjoni 2006/805/KE fir-rigward ta’ l-estensjoni tal-perjodu ta’ applikazzjoni ta’ dik id-Deċiżjoni
(notifikata taħt id-dokument numru C(2007) 4460)
(Test b’relevanza għaż-ŻEE)
(2007/631/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi applikabbli għall-kummerċ intra-Komunitarju ta’ ċerti annimali ħajjin u prodotti bil-ħsieb tat-tlestija tas-suq intern (1), u b’mod partikolari l-Artikolu 10(4) tagħha,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (2), u b’mod partikolari l-Artikolu 9(4) tagħha,
Billi:
(1)
Id-Deċiżjoni tal-Kummissjoni 2006/805/KE ta’ l-24 ta’ Novembru 2006 dwar miżuri ta’ kontroll marbuta mad-deni klassiku tal-ħnieżer f’ċerti Stati Membri (3) ġiet adottata b’reazzjoni għat-tifqigħat tad-deni klassiku tal-ħnieżer f’ċerti Stati Membri. Dik id-Deċiżjoni tistabbilixxi ċerti miżuri ta’ kontroll tal-mard marbuta mad-deni klassiku tal-ħnieżer f'dawk l-Istati Membri.
(2)
Id-Deċiżjoni 2006/805/KE tapplika għal perjodu ta’ disa’ xhur mid-data tad-dħul fis-seħħ tat-Trattat ta’ l-Adeżjoni tal-Bulgarija u r-Rumanija. Fid-dawl tas-sitwazzjoni kumplessiva tal-marda tad-deni klassiku tal-ħnieżer f'żoni tal-Bulgarija, il-Ġermanja, Franza, l-Ungerija u s-Slovakkja, jixraq li jiġi estiż il-perjodu ta’ applikazzjoni tad-Deċiżjoni 2006/805/KE sal-31 ta’ Lulju 2008.
(3)
Għalhekk, id-Deċiżjoni 2006/805/KE għandha tiġi emendata skond dan.
(4)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Artikolu 14 tad-Deċiżjoni 2006/805/KE jinbidel b'dan li ġej:
“Artikolu 14
Applikabilità
Din id-Deċiżjoni għandha tgħodd sal-31 ta’ Lulju 2008.”
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 27 ta’ Settembru 2007.